Železničná trať Bohumín – Čadca

Železničná trať Bohumín – Čadca je dvojkoľajná železničná trať s dĺžkou 75 km, spájajúca Ostravsko so severozápadným Slovenskom. V cestovnom poriadku pre cestujúcich v Česku je vedená pod číslom 320 a jej súčasťou je aj úsek z Dětmarovíc do Petrovíc u Karviné. Na slovenskej strane železnica pokračuje ako trať č. 127.
Trasa.
Trať vybieha na sever zo železničnej stanice Bohumín, kde je napojená na trať 270 do Českej Třebovej a trať do poľských Chałupiek. Po 6 km sa za zastávkou Dolní Lutyně stáča na juh. V Dětmaroviciach sa odpája dvojkoľajná trať do Petrovíc u Karviné a ďalej do Poľska. 3 km za stanicou Dětmarovice je v odbočke Koukolná napojená jednokoľajová spojka z odbočky Závada, ktorá umožňuje bezúvraťovú jazdu medzi stanicami Karviná hlavná stanica a Petrovice u Karviné. Za Karvinou sa trať dostáva do poddolované územia, kvôli čomu je tu znížená rýchlosť. Pozdĺž rieky Olše prechádza Českým Těšínom, ktorý je významným železničným uzlom. Je tu napojenie na ďalšie trate v Česku - trať 321 do Ostravy a Opavy, trať 322 do Frýdka-Místka a trate do poľského mesta Bielsko-Biała a do Zebrzydowic. Trať pokračuje cez Jablunkovskú brázdu a Jablunkov a stúpa do Jablunkovského priesmyku, ktorého najvyšší bod prekonáva v Mostoch u Jablunkova Jablunkovským tunelom. Za tunelom trať po prekročení slovensko-českej hranice klesá k mestu Čadca, kde sú napojené trate do Žiliny, Makova a Skalitého.
História.
Prvý úsek trate z Bohumína do Petrovíc u Karviné bol sprevádzkovaný v roku 1855 ako Severná dráha cisára Ferdinanda. V roku 1867 sa začala stavba Košicko-bohumínskej dráhy a v roku 1869 bol do prevádzky uvedený úsek Bohumín - Těšín. Ten však neviedol súčasnou trasou, ale z Bohumína viedol na juh cez Rychvald a Orlovú a na súčasnú trasu sa napájal pred obcou Louky. Zvyšok trate z Těšína na Slovensko bol uvedený do prevádzky v roku 1871. Trať bola vybudovaná ako jednokoľajová, čo však čoskoro prestalo stačiť prevádzke, a preto už 4. decembra 1898 bola dokončená výstavba druhej koľaje v úseku Jablunkov - Čadca. Výnimkou bol Jablunkovský tunel, ktorý zostal jednokoľajný. Z Těšína do Jablunkova bola druhá koľaj dokončená v roku 1907 a zdvojkoľajnenie zvyšnej časti do Bohumína prebehlo v roku 1915. 31. januára 1917 bol sprevádzkovaný aj druhý Jablunkovský tunel. 
V roku 1963 bola postavená preložka trate z Louk nad Olší do Dětmarovíc a o rok neskôr, v roku 1964, bola trať postupne elektrifikovaná jednosmernou napájacou sústavou 3000 V. V roku 1993 sa trať, zánikom Česko-Slovenska, stala medzištátnou.
Súčasnosť.
V súčasnosti je úsek trate z Bohumína do Petrovíc súčasťou druhého železničného koridoru, zvyšná časť z Bohumína po štátnu hranicu so Slovenskom je súčasťou tretieho železničného koridoru. V roku 2002 bola dokončená modernizácia časti ležiacej na druhom koridore, v roku 2007 sa začala modernizácia úseku Bystřice nad Olší - Mosty u Jablunkova, ktorej súčasťou je aj prestavba dvoch jednokoľajných Jablunkovských tunelov na jeden dvojkoľajový. V roku 2009 sa začala modernizácia úseku Bystřice nad Olší - Český Těšín. Oba úseky boli dostavané v roku 2012.
Budúcnosť.
Podľa plánu rozvoja dopravnej infraštruktúry do roku 2025 zverejneného Ministerstvom dopravy ČR v januári 2011 by v rokoch 2014 - 2016 mala pokračovať modernizácie trate v úseku Český Těšín - Dětmarovice. Na dokončenie tejto modernizácie by malo nadviazať zavedenie DOZ v úseku Dětmarovice - štátna hranica v rokoch 2016 - 2017. Potom by v rokoch 2018 - 2019 malo byť zavedené ETCS v úseku Mosty u Jablunkova - Dětmarovice. V rokoch 2014 - 2016 by mala byť zrekonštruovaná aj trať Čadca - štátna hranica.